== Kongelig historiograf ==
Det var planen, at Krag først skulle skrive [[Christian 3.]]s og [[Frederik 2.]]s historie for derefter at fortsætte, hvor Saxo slipper, og det er tydeligt, at han med iver søgte at samle det fornødne historiske materiale, idet han navnlig benyttede [[Gehejmearkivet]] i større omfang, end hidtil var sket. Når det imidlertid var forventet, at han på seks år kunne føre sagen til ende, så blev denne forventning dog fuldstændig skuffet. Skylden i så henseende hviler dog for en stor del på regeringen, som ved hyppig benyttelse af Krag i diplomatiske sendelser hindrede ham i med udelt omhu og iver at sysle med det ham pålagte historiske arbejde. I vinteren [[1597]]-[[1598]] var han således i [[Polen]]; den følgende vinter tilbragte han i [[London]], hvor han på den danske konges vegne førte lange og trættende forhandlinger med den [[England|engelske]] regering om erstatning for forurettelser tilføjede danske søfarende af engelske [[kapere]]. [[1600]] var Krag udsendt til kongressen i [[Emden]], og [[1601]] var han atter i Polen i regeringens ærinde. Ved sin personlighed vidste Krag, hvor han kom frem, at vække opmærksomhed; navnlig fortælles der om den yndest, han vandt hos dronning [[Elizabeth 1. af England|Elizabeth]] i England, der gerne underholdt sig med ham og fandt behag i hans skæmtefulde og smigrende ord. Uheldigvis var dronningens [[minister|ministre]] ikke så lette at vinde, og Krag måtte, trods sin umiskendelige dygtighed og iver som forhandler, vende hjem med uforrettet sag, skønt prydet med en prægtig guldkæde, som dronningen havde foræret ham til afsked.
Personbillede_savnes Litteratur Sprogforskning Historie Videnskab Humaniora Ledelse Organisationer Uddannelsesinstitutioner Universiteter Ledere